CELEX: 32017D2240
Language: el
Date: 2017-11-10 00:00:00
Title: Απόφαση (ΕΕ) 2017/2240 του Συμβουλίου, της 10ης Νοεμβρίου 2017, σχετικά με την υπογραφή, εξ ονόματος της Ένωσης, και την προσωρινή εφαρμογή της συμφωνίας μεταξύ της Ευρωπαϊκής Ένωσης και της Ελβετικής Συνομοσπονδίας για τη σύνδεση των συστημάτων τους εμπορίας εκπομπών αερίων θερμοκηπίου

7.12.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 322/1
            
         ΑΠΌΦΑΣΗ (ΕΕ) 2017/2240 ΤΟΥ ΣΥΜΒΟΥΛΊΟΥ
   της 10ης Νοεμβρίου 2017
   σχετικά με την υπογραφή, εξ ονόματος της Ένωσης, και την προσωρινή εφαρμογή της συμφωνίας μεταξύ της Ευρωπαϊκής Ένωσης και της Ελβετικής Συνομοσπονδίας για τη σύνδεση των συστημάτων τους εμπορίας εκπομπών αερίων θερμοκηπίου
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 192 παράγραφος 1, σε συνδυασμό με το άρθρο 218 παράγραφος 5,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Στις 20 Δεκεμβρίου 2010 το Συμβούλιο εξουσιοδότησε την Επιτροπή να ξεκινήσει διαπραγματεύσεις με την Ελβετική Συνομοσπονδία για τη σύνδεση των συστημάτων τους εμπορίας εκπομπών αερίων θερμοκηπίου. Οι διαπραγματεύσεις ολοκληρώθηκαν επιτυχώς με τη μονογράφηση της Συμφωνίας μεταξύ της Ευρωπαϊκής Ένωσης και της Ελβετικής Συνομοσπονδίας για τη σύνδεση των συστημάτων τους εμπορίας εκπομπών αερίων θερμοκηπίου («η Συμφωνία»).
            
         
               (2)
            
            
               Η συμφωνία διασφαλίζει ότι πληρούνται οι όροι της σύνδεσης, όπως ορίζονται στο άρθρο 25 της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου (1).
            
         
               (3)
            
            
               Οι θέσεις που πρόκειται να ληφθούν εξ ονόματος της Ένωσης στο πλαίσιο της μεικτής επιτροπής που δημιουργείται δυνάμει της Συμφωνίας θα πρέπει να καθορίζονται σύμφωνα με τις υπάρχουσες διαδικασίες και πρακτικές και με πλήρη σεβασμό των εξουσιών χάραξης πολιτικής του Συμβουλίου. Ειδικότερα, όταν η μεικτή επιτροπή καλείται να λάβει αποφάσεις με νομικές επιπτώσεις, εναπόκειται στο Συμβούλιο να καθορίζει τη θέση της Ένωσης σύμφωνα με το άρθρο 218, παράγραφος 9 της Συνθήκης.
            
         
               (4)
            
            
               Η Συμφωνία θα πρέπει να υπογραφεί.
            
         
               (5)
            
            
               Για να εξασφαλιστεί ο συντονισμός μεταξύ των συμβαλλόμενων μερών και να ληφθούν υπόψη οι συναφείς νομοθετικές εξελίξεις, συμπεριλαμβανομένης της έγκρισης και της θέσης σε ισχύ των σχετικών ελβετικών κανόνων για την επέκταση του ελβετικού ΣΕΔΕ στις αεροπορικές μεταφορές καθώς και της απαραίτητης σχετικής τροποποίησης του παραρτήματος I, μέρος Β της Συμφωνίας. τα άρθρα 11 έως 13 της συμφωνίας θα πρέπει να εφαρμοστούν προσωρινά, μέχρι να ολοκληρωθούν οι απαραίτητες διαδικασίες για τη θέση της σε ισχύ,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Εγκρίνεται η υπογραφή, εξ ονόματος της Ένωσης, της Συμφωνίας μεταξύ της Ευρωπαϊκής Ένωσης και της Ελβετικής Συνομοσπονδίας για τη σύνδεση των συστημάτων τους εμπορίας εκπομπών αερίων θερμοκηπίου, με την επιφύλαξη της σύναψής της.
   Το κείμενο της συμφωνίας επισυνάπτεται στην παρούσα απόφαση.
   Άρθρο 2
   Ο Πρόεδρος του Συμβουλίου εξουσιοδοτείται να ορίσει το ή τα πρόσωπα που είναι αρμόδια να υπογράψουν τη συμφωνία εξ ονόματος της Ένωσης.
   Άρθρο 3
   Τα άρθρα 11 έως 13 της Συμφωνίας εφαρμόζονται προσωρινά από την ημερομηνία υπογραφής της (2) μέχρι να ολοκληρωθούν οι απαραίτητες διαδικασίες για τη θέση της σε ισχύ.
   Άρθρο 4
   Η παρούσα απόφαση αρχίζει να ισχύει την επομένη της έκδοσής της.
   
      Βρυξέλλες, 10 Νοεμβρίου 2017.
      
         
            Για το Συμβούλιο
         
         
            H Πρόεδρος
         
         U. PALO
      
   
   
      (1)  Οδηγία 2003/87/ΕΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 2003, σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Κοινότητας και την τροποποίηση της οδηγίας 96/61/ΕΚ του Συμβουλίου (ΕΕ L 275 της 25.10.2003, σ. 32).
   
      (2)  Η ημερομηνία υπογραφής της συμφωνίας θα δημοσιευθεί στην Επίσημη Εφημερίδα της Ευρωπαϊκής Ένωσης από τη Γενική Γραμματεία του Συμβουλίου.